paragraph_text: Hram je izgrađen u stilu Pre Rupa s dva koncentrična kvadratična obzida i svetištem na tri terase, od trajnih materijala: pješčenjaka, opeke, laterita i štuko ukrasa. Na sredini kvadratične terase nalazi se središnji toranj (prasat), okružen s četiri manja na kutovima terase. Tornjevi su od opeke s vidljivim ožiljcima gdje su nekad bile raskošne štuko dekoracije. Od mnogih raznolikih skulptura najznamenitija su dva metra visoki kameni slonovi na kutovima prvog i drugog kata. Od vjerskih prizora, na nadvratnicima se nalaze Indra kako jaše trpglavog slona Airavata, te Šiva na svom humku i njegovo utjelovljenje, sveti bik Nandi.